Keskustan piirihallituksen jäsen Antti Siika-aho esittää, että pääkaupunkiseudun kuntien pitäisi sulautua. Hänen mukaansa Länsimetron aloitus viikon kuluttua vauhdittaa sulautumista.

–Länsimetron on määrä startata viikon päästä lauantaina. Kauan odotettu metro on yksi tärkeimmistä ihmisten arkea helpottavista liikenneratkaisuista. Metro yhdistää Helsinkiä ja Espoota, sekä vauhdittaa pääkaupunkiseudun sulautumista toimivaksi kokonaisuudeksi. Mutta löytyykö kaupungeilta rohkeutta purkaa keinotekoiset raja-aidat, Siika-aho kysyy Puheenvuoron blogissaan .

–Helsingin, Espoon ja Vantaan hallinnollinen sulautuminen helpottaisi satojentuhansien asukkaiden arkea. Yhä useampi työskentelee, liikkuu ja käyttää palveluita keinotekoisten kuntarajojen yli. Nykytilanne rasittaa kaikkia ja suitsii viime kädessä talouskasvua. On kornia, että kukin kaupunki esimerkiksi suunnittelee omia kaupunkifillariverkostojaan, hän jatkaa.

Siika-ahon mukaan pääkaupunkiseudun sulautumiselle on tarvetta.

–Pääkaupunkiseutu ei pärjää, jos se vielä vuonna 2030 puksuttaa kolmilla raiteilla. Toisin kuin väitetään, maakuntauudistus ei ole uhka pääkaupunkiseudulle, vaan haluttomuus tehdä yhdessä. Yhtenäinen pääkaupunkiseutu on myös Uudenmaan maakunnan ja viime kädessä koko Suomen etu, hän sanoo.

Espoon kaupunginjohtaja Jukka Mäkelä arvioi perjantaina Länsimetron palvelevan asukkaita ja siten koko pääkaupunkiseudun kestävää kasvua.

–Helsinki ja Espoo ovat Suomen talouden vetureita, ja taloudellisessa mielessä on tärkeää, että länsimetron kasvu- ja kehityskäytävään syntyy entistä kilpailukykyisempi ympäristö myös yrityksille ja työpaikoille, hän kommentoi.

Lue myös: Nyt se tapahtuu: Länsimetro aloittaa liikenteen 18.11.2017 kello 5.09